NARIADENIE KOMISIE (ES) č. 891/2005
zo 14. júna 2005,
ktorým sa mení a dopĺňa nariadenie (ES) č. 458/2005 vzhľadom na množstvo, na ktoré sa vzťahuje stála výzva na predkladanie ponúk na vývoz pšenice obyčajnej v držbe českej intervenčnej agentúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 6,
keďže:
(1)
Nariadenie Komisie (EHS) č. 2131/93 (2) ustanovuje postup a podmienky predaja obilnín v držbe intervenčných agentúr.
(2)
Nariadenie Komisie (ES) č. 458/2005 (3) otvorilo stálu výzvu na predkladanie ponúk na vývoz 300 000 ton pšenice obyčajnej v držbe českej intervenčnej agentúry.
(3)
Česká republika informovala Komisiu o zámere svojej intervenčnej agentúry pristúpiť k zvýšeniu množstva určeného na verejnú súťaž na vývoz o 100 000 ton. Vzhľadom na trhovú situáciu je vhodné odpovedať na žiadosť Českej republiky kladne.
(4)
So zreteľom na zvýšenie množstva určeného na verejnú súťaž je nevyhnutné zmeniť množstvá uskladňované v každom regióne, uvedené v prílohe I k nariadeniu (ES) č. 458/2005.
(5)
V dôsledku toho je potrebné zmeniť a doplniť nariadenie (ES) č. 458/2005.
(6)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (ES) č. 458/2005 sa týmto mení a dopĺňa takto:
1.
Článok 2 sa nahrádza takto:
„Článok 2
1. Verejná súťaž sa vzťahuje na maximálne množstvo 400 000 ton pšenice obyčajnej, ktorá sa bude vyvážať do tretích krajín, s výnimkou Albánska, Bulharska, Chorvátska, Bývalej juhoslovanskej republiky Macedónsko, Bosny a Hercegoviny, Lichtenštajnska, Rumunska, Srbska a Čiernej Hory (4) a Švajčiarska.
2. Regióny, v ktorých je uskladnených uvedených 400 000 ton pšenice obyčajnej, sú uvedené v prílohe I.
2.
Príloha I sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. júna 2005